Il discurs dal luf
da Vic Hendry

Il luf attatga adina puspè la muntanera da nursas per dustar la fom. Il nurser tenda latschs e metta traplas, dentant i na gartegia betg ad el da pigliar il luf. Passond in di tras il guaud, dat el sco per casualitad cunter la tauna dal luf.
«Lain far la pasch – almain per il mument. E vulain far dad amis», di il chaun.
«Pasch», il luf fa ina risada.
«Gea, vegnir perina.»
Il chaun agiunta: «Pertge sa in animal sco ti avair plaschair da stgarpar ina nursa? Cun tia luschezza stuessas ti atgnamain ta mesirar cun portgs mastgels e liuns, mai dentant cun nursas malsagidaivlas.»
Il luf studegia.
El ha udì ils pleds dal chaun.
Il luf scurlatta il chau e di finalmain: «Taidla, jau sun dapi adina in animal da rapina. Cura che jau hai fom, lura stoss jau magliar. Sche ti has vairamain uschè gugent tias nursas, lura di a tes patrun ils suandants pleds: Il luf maglia be cura ch’el ha fom. Ils carstgauns dentant – els  stranglan oragiu millis nursas. Betg da mai ston las nursas avair tema, mabain dals carstgauns. Quels che guardan da las nursas. In inimi sincer è privlus. Bler mender è in inimi fauss!»
Il chaun è tut perplex. El na sa betg dir pled. El curra dentant tge ch’el po vers chasa. A chasa fa el da savair al nurser ils pleds dal luf.